Rasne i etničke manjine će 2050. biti polovica stanovništva
William Frey: "Kalifornija, Teksas, New Mexico i Havaji su savezne države u kojima manjine već sada tvore većinu stanovništva. To će se
Nedavni popis stanovništva pokazuje kako rasni i etnički sastav Sjedinjenih Država doživljava postupne promjene. Prema američkom popisu stanovništva, etnički i rasni sastav generacije ljudi rođene u ovom trenutku bit će bitno drugačiji od generacije njihovih roditelja. Izvještaj Ureda za popis stanovništva pokazuje kako danas 49 posto djece ispod 5 godina ne pripada bijeloj rasi, već rasnim i etničkim manjinama. William Frey, demograf pri Institutu Brookings u Washingtonu, pojašnjava ovaj podatak: "Podaci pokazuju kako Sjedinjene Države prolaze kroz postupnu promjenu tijekom svake pojedinačne generacije. Danas otprilike samo trećina stanovništva nisu bijelci. No budućnost Sjedinjenih Država je najmlađi dio populacije. Zbog toga možemo očekivati da će u daljoj budućnosti biti tek nešto više od polovice bijelaca." Rasne i etničke manjine danas čine otprilike 30 posto ukupne američke populacije – od 290 milijuna stanovnika. Do 2050.godine, udio rasnih i etničkih manjina u ukupnoj populaciji će se povećati na 50 posto. "Taj broj ne znači dramatičnu promjenu. Mnogi ljudi misle kako će, zbog velikog broja imigranata, Sjedinjene Države naglo postati hispanička nacija ili nešto slično, međutim, to nije slučaj. Dogodit će se postupna promjena" - smatra William Frey. Izvještaj Ureda za popis stanovništva pokazuje kako su upravo hispanici najbrže rastući dio populacije. Međutim William Frey kaže kako razlog tome nije imigracija, već su hispanici kulturalno grupa koja naginje većim obiteljima. Amerikanci azijskog podrijetla su druga najbrže rastuća skupina populacije, nakon kojih slijede crnci i ostali. Danas već nekoliko saveznih država ima više pripadnika manjina nego stanovnika europskog podrijetla. Demograf William Frey o tome kaže: "Kalifornija, Teksas, New Mexico i Havaji su savezne države u kojima manjine već sada čine većinu populacije, i to se događa zbog naseljavanja hispanika i ljudi azijskog podrijetla. Dakle, u tim državama već sada možemo vidjeti dio onoga što će se dogoditi i u ostalim dijelovima Sjedinjenih Država kroz idućih 40 ili 50 godina." Ova promjena će vjerojatno biti najvidljivija na američkoj političkoj sceni kako manjine budu izražavale sve više vlastitih zahtjeva. To potvrđuje i nedavni slučaj brojnih hispaničkih zajednica koje su se jasno oglasile i pokazale svoj utjecaj na skupovima protiv novog zakona o imigraciji.